明妃曲
作者：白玉蟾
朝代：宋

paragraphs: 行行莫敢悲，一死復千怨。
脫身歌舞中，姊姒不足戀。
蠻帳紫茸氈，雖卑固不賤。
昔在後宮時，幾見君王面。
君王有鳳偶，不數芹邊燕。
儻曾賜御覽，豈爲畫所幻。
粉黛相嶔巇，亦懼人彘變。
但念辭鄉國，遠適堪慨嘆。
此時漢無策，聊塞呼韓願。
非無霍嫖姚，兩國慮塗炭。
欲寬公卿憂，隻影非所羨。
敬將金繒行，不覺淚珠濺。
請行安得辭，心心存漢殿。
所憐毛延壽，既殺不可諫。
馬蹄蹴胡塵，曉月光燦燦。
悽愴成琵琶，千古庶自見。
他時冢草青，漢使或一奠。